text: Borgmester: Tvingende nødvendigt at udvide E45
  28 november 2014 kl. 19.14
  For Danmarks fremtid som produktionsland er det uopsætteligt vigtigt, at E45 udvides, siger borgmesteren i Horsens.
  Borgmesteren i Horsens Peter Sørensen opfordrer indtrængende til, at der ikke går politik i diskussionen om motorveje i Jylland.
  Han har skrevet det i et brev til de lokale folketingsmedlemmer:
  - Jeg vil opfordre alle til at passe på Danmarks fremtid som produktionsland. Fremkommelighed på motorvej E45 er helt afgørende og skal ikke ofres i en partipolitisk kamp og skal heller ikke bruges til at spille landsdele ud mod hinanden, skriver Peter Sørensen.
  - Det er at splitte og svigte det producerende erhvervsliv, når betydende trafikpolitikere siger nej til den helt nødvendige og uopsættelige udvidelse af E45. 
  - Det er en kunstig begrundelse, at man i stedet vil bygge en Hærvejsmotorvej. Det er en begrundelse, som skaber en unødvendig splid mellem landsdelene.
  Peter Sørensen henviser til trafikanalyser.
  - Der er et akut behov for at udvide E45, og modellen er netop gennemtestet med succes omkring Vejle og på Vestfyn, skriver Peter Sørensen.
  